Virallinen lehti nro C 289 , 11/10/1999 s. 0052



KIRJALLINEN KYSYMYS E-3469/98 esittäjä(t): Ian White (PSE) komissiolle (25. marraskuuta 1998) Aihe: Integraatiota koskevan Cardiffin sopimuksen täytäntöönpano Voiko komissio kertoa, 1. kuinka monta ympäristövaikutusten arviointia on tehty niitä uusia politiikkaa koskevia ehdotuksia varten, joita on esitetty kaikissa neuvoston kokouksissa Cardiffin sopimuksen allekirjoittamisesta lähtien? 2. millä seurantamenetelmillä se varmistaa, että neuvoston kokouksissa esitettäväksi tuleviin uusiin ehdotuksiin liittyy arviointi ympäristövaikutuksista? 3. aikooko se estää neuvoston kokouksessa sellaisten ehdotusten käsittelyn, jotka eivät sisällä ympäristövaikutusten arviointia (vaikka Cardiffin sopimuksen nojalla tällaista arviointia vaadittaisiin)? 4. millä perusteilla se päättää, missä tapauksessa Cardiffin sopimuksen mukainen ympäristövaikutusten arviointi on laadittava? Komission jäsenen Ritt Bjerregaardinkomission puolesta antama vastaus (8. helmikuuta 1999) Arvoisa parlamentin jäsen mainitsee ympäristönäkökohtien muuhun politiikkaan integroinnin täytäntöönpanon yhteydessä "Cardiffin sopimuksen". Vaikka Cardiffissa ei allekirjoitettukaan muodollista sopimusta, neuvosto teki merkittäviä päätelmiä komission antaman integrointiin tähtäävää kumppanuutta koskevan asiakirjan(1) perusteella. Näissä päätelmissä Eurooppa-neuvosto vahvistaa periaatteen, jonka mukaan uusiin merkittäviin poliittisiin ehdotuksiin on sisällytettävä mahdollisuuksien mukaan arvio ehdotusten ympäristövaikutuksista. Komissio on jo hyväksynyt tällaista arviota koskevan periaatteen heinäkuussa 1997 tekemässään ympäristönäkökohtien integrointia koskevassa sisäisessä päätöksessään, joka oli merkki siitä, että komissio aikoi sisällyttää ympäristönäkökohdat toimenpiteisiin. Toimenpiteissä keskitytään erityisesti tarpeeseen varmistaa, että ympäristönäkökohtia pohditaan mahdollisimman varhaisessa päätöksenteon vaiheessa - joissakin tapauksissa jopa vuosia ennen kuin komissio tekee ehdotuksen. Yhtenä toimintamuotona on laatia alakohtaisia pitkän aikavälin poliittisia asiakirjoja ympäristönäkökohtien integroinnista. Komissio on käsitellyt ympäristön ja muiden alojen poliittisia yhteyksiä kauppaa, liikennettä ja koheesiota käsittelevissä tiedonannoissaan. Nämä tiedonannot voivat olla merkittävä lähtökohta alakohtaisten poliittisten asiakirjojen laatimiselle näillä aloilla. Vuoden 1997 toimenpiteisiin sisältyy lisäksi arviointivaatimus sellaisten aloitteiden tunnistamiseksi, joiden ympäristövaikutusten voidaan olettaa olevan merkittäviä ja joita tämän vuoksi olisi ensiksi arvioitava. Keskeiset säädösehdotukset määritellään mahdollisuuksien mukaan "green star" -järjestelmällä (nk. "vihreä tähti"), jonka mukaisesti ympäristövaikutusten arviointi otetaan esitetyn päätösehdotuksen erottamattomaksi osaksi. Komissio on tietoinen siitä, että järjestelmän toteuttaminen on osoittautunut ennakoitua vaikeammaksi. Ympäristöulottuvuus on monessa tapauksessa otettu kuitenkin täysin huomioon, vaikka tarkassa esitystavassa saattaakin olla tapauskohtaisia eroja. Ympäristönäkökohdat ovat vaikuttaneet merkittävästi esimerkiksi vuosina 1997 ja 1998 sellaisiin tärkeisiin ehdotuksiin kuten Agenda 2000 -asiakirjaan(2), jossa ympäristökysymykset integroidaan itse ehdotuksiin ja tämä kytkös tuodaan esiin keskeisten ehdotusten perusteluissa. Järjestelmän toimivuuden parantamiseksi komissio tarkastelee tällä hetkellä uudelleen omia menettelyjään, jotta niissä voitaisiin ottaa entistä paremmin huomioon: - aikaisempi yksiköiden välinen poliittinen vuoropuhelu ympäristön ja muiden alojen kytkösten tunnistamiseksi - sellaisen arvioinnin järjestelmällinen soveltaminen ja edelleen kehittäminen, joka on komission omia menettelyjä koskevien ohjeiden mukainen ja jolla tuetaan ympäristön kannalta keskeisten alojen ja arviointiperusteiden määrittelyä - politiikka-asioita hoitavien yksiköiden henkilöstön lisäkoulutus ympäristönäkökohtien arvioinnissa - pääsihteeristön ja ympäristöpääosaston suorittama järjestelmällinen seuranta ja valvonta - entistä huomattavampi työpanos ympäristöpääosastossa ympäristökysymysten käsittelemiseksi. Tämä tarkastelu on tarkoitus saattaa päätökseen vuoden loppuun mennessä, jotta voidaan taata entistä merkittävämpi ja järjestelmällisempi lähestymistapa vuoden 1999 työohjelman täytäntöönpanossa. Komissio tiedottaa ympäristönäkökohtien integrointia koskevissa omissa toimenpiteissään saavutetusta edistyksestä samalla, kun se tiedottaa ympäristönäkökohtien integroinnissa tapahtuneesta kokonaiskehityksestä. (1) KOM(98) 333 lopullinen. (2) KOM(97) 2000 lopullinen.